Foto: Index

DUŠAN ROGULJIĆ ZEMO, umirovljeni nadnarednik HV-a i predsjednik Udruge oboljelih od PTSP-a splitsko-dalmatinske županije, napadnut je jučer ujutro u jednom triljskom kafiću.

"Nije ovo prvi put. Napadnut sam i prije dvije godine. Na meti sam jer sam prijavio desetak lažnih branitelja i invalida Domovinskog rata. Jutros sam kupio spizu kada me je iz kafića zovnuo čovjek čiji je brat poginuo u ratu. Ušao sam u kafić i onda je došlo do napada. Kukavički s leđa. Čovjek me šakom udario iza uha, no nije na tome stalo. Udario me i nogom u prsa, pao sam, a on me nastavio udarati. Prije par mjeseci operirao sam kralježnicu i to u Trilju svi znaju. Nekako sam se izvukao iz kafića, priskočili su ljudi i spriječili daljnje napade. Otišao sam liječniku, sve sam prijavio policiji", kazao nam je Roguljić. Požalio nam se kako su u susjednom kafiću sjedila dvojica policajaca koji nisu reagirali.

Prošao sva hrvatska ratišta, bio i u Afganistanu, a sada ima problema u svom Trilju

Tekst se nastavlja ispod oglasa

Prije dvije godine također je bio napadnut ispred jednog restorana.

"To je na kraju završilo prekršajnom prijavom napadača, a i mene je policija prijavila, ali sam oslobođen. Prošao sam sva ratišta u Hrvatskoj, bio sam pripadnik 4. brigade, bojne za specijalna djelovanja, odlikovan sam za zasluge u našoj misiji u Afganistanu u kojem sam bio 2005. godine. Pomažem obespravljenim braniteljima koji kopaju po kontejnerima, a ovi napadi očito su motivirani mojim prijavama protiv onih koji su se na sumnjivi način dokopali svog statusa", kazao nam je Roguljić.

U policiji su nam rekli da su zaprimili prijavu napada. Jednu osobu su prijavili za prekršaj članka 13. Zakona o prekršajima protiv javnog reda i mira.